สงครามการค้าออนไลน์ระอุ อเมซอนให้จ่ายเป็นเงินบาท
เมื่อวานนี้ผมเขียนถึง อภิหารอาลีบาบา ที่ขายทุเรียนหมอนทอง 80,000 ลูก ในเวลา 1 นาที บนเว็บไซต์ทีมอลล์ ก่อนเดินทางพบ นายกฯตู่ พล.อ.ประยุทธ์ จันทร์โอชา หนึ่งวัน ทำให้ นายกฯตู่ ฝันหวานว่า แจ็ค หม่า จะมาลงทุนสร้าง ประเทศไทย ให้เป็น ศูนย์กลางการค้าอี–คอมเมิร์ซ เพราะอาลีบาบาจะลงทุนสร้าง Smart Digital Hub ในอีอีซี ซึ่งเป็น แพลตฟอร์มการขนส่งสินค้าออนไลน์ (เปิดเมื่อไหร่ ไปรษณีย์ไทย อาจไม่รอด) ผมได้ฝาก นายกฯตู่ ถามตัวเองว่า แล้วธุรกิจเล็กๆ ของคนไทยจะได้อะไรบ้าง,ก็มีคำตอบผ่าน พล.ท.สรรเสริญ แก้วกำเนิด โฆษกสำนักนายกฯว่า ท่านเข้าใจดีถึงความห่วงใยของนักธุรกิจและประชาชน แต่อยากให้เปิดใจกว้างมองรอบด้าน โดยเฉพาะสิ่งดีๆที่ไทยจะได้รับ และจะพิจารณาควบคุมดูแลสินค้านำเข้าเพื่อปกป้องเอสเอ็มอีไทย,เมื่อวานนี้ผมยังไม่ได้เล่าถึง เว็บไซต์ทีมอลล์ ที่ กระทรวงพาณิชย์ ฝากอนาคต ข้าวไทย ทุเรียนไทย ผลไม้ไทย ไว้กับเว็บไซต์นี้ ทีมอลล์มีร้านค้าอยู่ในเว็บไซต์ทั้งหมด 70,000 ร้านค้า ทั้งต่างชาติและจีน มีแอ็กทีฟยูสเซอร์กว่า 500 ล้านคนต่อเดือน เมื่อเดือนกุมภาพันธ์ อเล็กซา จัดให้เป็น ท็อป 20 เว็บไซต์โลกที่มีผู้เข้าเยี่ยมมากที่สุด เว็บไซต์,อี–คอมเมิร์ซไทยที่ใหญ่ที่สุดยังไม่รู้อยู่อันดับไหน,โลกการค้าวันนี้ไร้พรมแดน ตลาดอี–คอมเมิร์ซบนโลกออนไลน์ก็ไร้พรมแดน ไล่หลัง แจ็ค หม่า มาเยือนไทยหนึ่งวัน อเมซอน เว็บไซต์อี-คอมเมิร์ซอันดับ 1 ของโลก ก็ประกาศเปิดตัวฟีเจอร์ใหม่ เพื่อขยายตลาดไปกว่า 100 ประเทศทั่วโลก ฟีเจอร์ใหม่มี 5 ภาษา คือ อังกฤษ สเปน จีน เยอรมัน โปรตุเกส และ สามารถชำระค่าสินค้าเป็นสกุลเงินท้องถิ่นได้ถึง 25 สกุล รวมทั้ง สกุลเงินบาทไทย ด้วย บนเว็บไซต์จะแสดง ราคาสินค้า ค่าขนส่ง การประเมินภาษีศุลกากร ครบถ้วน โดย อเมซอน จะให้บริการทุกขั้นตอน,การเปิดตัวฟีเจอร์ใหม่ของ อเมซอน ครั้งนี้ ถือเป็นการ เปิดสงครามการค้าอี–คอมเมิร์ซบนโลกออนไลน์ คู่แข่งสำคัญอย่าง อาลีบาบา คงไม่อยู่นิ่งเฉย แต่ที่จะตายอย่างเขียดก็คือ เว็บไซต์อี–คอมเมิร์ซเล็กๆของไทย ที่ไม่เคยได้รับการสนับสนุนจากรัฐบาลอย่างอาลีบาบา,เจฟฟ์ เบซอส ผู้ก่อตั้งและซีอีโอ อเมซอน ดอท คอม ผู้ที่รวยที่สุดในโลก ยังเปิดเผยด้วยว่า อเมซอนมีกลุ่มลูกค้า ไพร์ม ซึ่งเป็นลูกค้าระดับพรีเมียมกว่า 100 ล้านคนแล้ว ลูกค้าไพร์มจะต้อง จ่ายค่าสมาชิกเดือนละ 12.99 ดอลลาร์ 400 กว่าบาท เพื่อแลกกับบริการระดับพรีเมียมคือ ส่งสินค้าให้อย่างรวดเร็วภายใน 2 วัน โดยมีสินค้าพรีเมียมให้เลือกกว่า 11 ล้านรายการ,เมื่อ คนไทย สามารถซื้อสินค้าบน เว็บไซต์อเมซอน และ จ่ายเป็นเงินบาท ไม่ต้องยุ่งเรื่องภาษีศุลกากร สะดวกสบายรวดเร็วอย่างนี้ โลกออฟไลน์ของไทยจะอยู่กันอย่างไร,วันก่อน คุณอริยะ พนมยงค์ กรรมการผู้จัดการ ไลน์ (ประเทศไทย) ที่มีผู้ใช้ถึง 41 ล้านคน ได้พูดถึงธุรกิจออนไลน์ว่า โลกปัจจุบันเป็นยุคของ แพลตฟอร์ม ประเทศไทยมีผู้ใช้อินเตอร์เน็ต 45 ล้านคน (จากประชากร 68 ล้านคน) ใช้เวลากับอินเตอร์เน็ตวันละ 234 นาที หรือ 3.9 ชั่วโมง 76% ใช้งานอยู่เพียง 3 แพลตฟอร์ม คือ เฟซบุ๊ก ยูทูบ และ ไลน์ แต่ ไม่ได้ใช้ประโยชน์ในการสร้างธุรกิจเลย เสพแต่เรื่องบันเทิงอย่างเดียว,คุณอริยะ เตือนว่า ประเทศไทยปีนี้มีแพลตฟอร์มใหญ่เข้ามามาก โดยเฉพาะ อี–คอมเมิร์ซ มีการแข่งขันที่รุนแรงมาก เช่น เจดี อาลีบาบา อเมซอน ทำให้ตลาดอี-คอมเมิร์ซเติบโตอย่างรวดเร็ว ไม่เพียงสร้างโอกาสให้สินค้าไทย แต่ก็นำสินค้าต่างประเทศเข้ามาด้วย จะเห็นว่า สินค้าในเว็บไซต์ที่มีราคาถูก มักมาจากผู้ค้าในประเทศอื่น ขณะที่คนไทยขายแพงกว่า เพราะรับสินค้ามาจากประเทศนั้นมาขายอีกทอด ส่งผลให้ผู้ประกอบการไทยอยู่ไม่ได้,นี่คือ ความจริงที่เป็นอยู่ในประเทศไทย ยุค ไทยแลนด์ 4.0 ที่ นายกฯตู่ ควรจะคิดให้มากๆ ก่อนที่ประเทศไทยจะต้อง พึ่งจมูกของประเทศอื่นหายใจ ตลอดไป.,ลม เปลี่ยนทิศ
เมื่อวานนี้ผมเขียนถึง อภิหารอาลีบาบา ที่ขายทุเรียนหมอนทอง 80,000 ลูก ในเวลา 1 นาที บนเว็บไซต์ทีมอลล์ ก่อนเดินทางพบ นายกฯตู่
อีคอมเมิร์ซ,อาลีบาบา,ทุเรียน,หมายเหตุประเทศไทย,ลม เปลี่ยนทิศ